Union Cabinet which met under the Chairmanship of Prime Minister, Shri Narendra Modi in New Delhi today has congratulated Indian Teams and Athletes for their record breaking medal winning performance in the just concluded South Asian Games.
نئی دہلی،17؍فروری۔وزیراعظم جناب نریندر مودی کی صدارت میں آج یہاں مرکزی کابینہ نے حال ہی میں ختم ہوئے جنوب ایشیائی کھیلوں میں ہندوستانی ٹیموں اور اتھیلیٹوں کو ان کے ذریعے ریکارڈ تعداد میں جیتے گئے تمغوں اور ان کی شاندار کارکردگی کیلئے مبارکباد پیش کی۔ مرکزی کابینہ کی میٹنگ کے بعد صحافیوں سے بات چیت کرتے ہوئے ٹیلی مواصلات اور اطلاعاتی ٹیکنالوجی کے وزیر جناب روی شنکر پرساد نے کہا کہ وزیراعظم جناب نریندر مودی نے کھلاڑیوں اور اتھیلیٹوں کو مبارکباد دی ہے اور کہا ہے کہ سارک کے سبھی ملکوں نے کھیلوں میں حصہ لیا ، جن کا انعقاد ہندوستان نے کامیابی کے ساتھ کیا۔ گوہاٹی اور شیلانگ میں منعقد کیے گئے بارہویں جنوب ایشیائی کھیل ۔ 2016 کا کل شام اختتام ہوگیا۔ اس کے انعقاد کو جنوب ایشیائی کھیلوں کا بہترین انعقاد قرار دیتے ہوئے چہار جانب سے اس کی ستائش کی گئی۔ ان کھیلوں میں 4500 شرکاء نے حصہ لیا۔ جن میں 22 زمروں سے تعلق رکھنے والے 2600 اتھیلیٹ بھی شامل ہیں۔ اس 12 روزہ شاندار کھیل تقریب میں سبھی بارہ ملکوں نے حصہ لیا۔ بارہویں جنوب ایشیائی کھیلوں میں ہندوستان نے ریکارڈ تعداد میں تمغے حاصل کیے ۔ اتھیلیٹوں کے ذریعے مجموعی طور پر جیتے گئے 789 تمغوں میں ہندوستان نے ریکارڈ 308 تمغے جیتے جو کہ جیتے گئے سبھی تمغوں کا تقریباً 40 فیصد ہے۔ اتھیلیٹکس میں بارہ نئے ریکارڈ بنائے گئے جن میں سے بارہ ریکارڈ ہندوستان نے بنائے۔ پیراکی میں 28 ریکارڈ بنائے گئے ، جن میں سے 19 ریکارڈ ہندوستان کے نام رہے۔ اس سے ملک میں مختلف کھیلوں کے لیے بنیادی کھیل ڈھانچوں اور امدادی پروگراموں کے توسط سے کھیلوں میں امتیازی حیثیت حاصل کرنے کے لیے حکومت ہند کے ذریعے کی جارہی پیہم کوششوں کا اظہار ہوتا ہے۔ کھیلوں کے کامیاب انعقاد کا جائزہ ریکارڈ ٹائم میں کیے گئے انتظامات کے پس منظر میں لیاجانا چاہیے۔ محض چھ ماہ پہلے ان کھیلوں کے انعقاد کے لیے دو شہروں گوہاٹی او رشیلانگ کا تعین کیاگیا تھا۔ عام طور پر اس پیمانے کے کھیلوں کے انعقاد کی تیاری میں دو سال یا اس سے زیادہ کا وقت لگتا ہے۔ ابتدا میں اس بات کو لیکر شکوک وشبہات تھے کہ گوہاٹی اور شیلانگ ان کھیلوں کے انعقاد کی صلاحیت رکھتے بھی ہیں یا نہیں۔ مختصر وقت میں بنیادی ڈھانچوں کو قابل ذکر طریقے پر اپ گریڈ کرنے کی ضرورت تھی۔ گوہاٹی اور شیلانگ میں قیام کے لیے مناسب جگہ کی دستیابی کے تعلق سے بھی خدشات تھے ۔ تاہم منتظمہ کمیٹی کے چیئرمین اور نوجوانوں کے امور و کھیل کود کے وزیر مملکت (آزادانہ چارج) جناب سربانند سونوال پُراعتماد تھے کہ گوہاٹی اور شیلانگ میں کامیابی کے ساتھ ان کھیلوں کا انعقاد ممکن ہے۔ وزیراعظم کے تعاون اور رہنمائی کی بدولت جنوب ایشیائی کھیلوں کے اب تک کے سب سے شاندار انعقاد کے لیے انہوں نے حکومت ہند کی مختلف وزارتوں /محکموں ، سرکاری شعبے کی کمپنیوں ، آسام اور میگھالیہ کی ریاستی حکومتوں اور کھیلوں سے وابستہ اہم اداروں و شخصیات کو ایک ساتھ جوڑنے میں اہم کردار ادا کیا ۔ آسام کے وزیر اعلیٰ جناب ترون گگوئی اور میگھالیہ کے وزیراعلیٰ جناب موکل سنگما کی جانب سے مکمل تعاون ملا۔ حکومت ہند ، حکومت میگھالیہ اور حکومت آسام نے ان دو شہروں میں کھیلوں کا انعقاد کرنے اور انہیں کامیاب بنانے کے لیے غیرمعمولی تال میل کا مظاہرہ کیا۔ کھیلوں کے دوران کھیل کود اور نوجوانوں کے اُمور کی وزارت ، منتظمہ کمیٹی ، آسام اور میگھالیہ کی ریاستی حکومتوں اور متعدد دیگر اتھاریٹیز /حصص داروں کے درمیان بندوبست سے متعلق شاندار ہم آہنگی رہی۔ ٹیم کے اہم اراکین میں محکمہ کھیل کے سکریٹری جناب راجیو یادو، گوہاٹی کے سی ای او جناب انجیتی سری نواس ، شیلانگ کے سی ای او جناب آر کے شرما ، آسام کے چیف سکریٹری جناب وی کے پائپرسینیا اور میگھالیہ کے چیف سکریٹری جناب پی بی او ورجری شامل رہے۔ جنگی سطح پر متعدد جگہوں کے اپ گریڈیشن کے علاوہ ہاکی اسٹیڈیم اور اسکوائش کورٹ کا ذکر خصوصیت کے ساتھ کیا جانا چاہیے۔ ان کھیلوں کے انعقاد نے شمال مشرقی خطے کی تاریخ میں ایک سنہرا باب رقم کیا ہے۔ اس نے مستقبل میں کھیلوں کے انعقاد کے لیے نہ صرف ایک بہترین مثال قائم کی ہے بلکہ شمال مشرقی خطے کے اعتماد میں بھی حیرت انگیز اضافہ کیا ہے کہ وہ مستقبل میں اس سے بھی بڑی بین الاقوامی کھیل تقریبات کا انعقاد کرسکے۔ ان کھیلوں کے انعقاد سے گوہاٹی اور شیلانگ میں کھیلوں سے متعلق بنیادی ڈھانچوں کے فروغ کو بھی زبردست تقویت ملی ہے۔ توقع ہے کہ ان کھیلوں سے آٹھ جنوب ایشیائی ممالک جنہوں نے ان کھیلوں میں حصہ لیا ، کے درمیان تجارت اور سیاحت کو فروغ حاصل ہوگا۔ بھارت جنوب ایشیائی کھیلوں سے متعلق اپنی طرح کے پہلے اقدام کے طور پر حکومت ہند تمغہ جیتنے والے ہندوستانیوں کو نقد انعام دینے پر غور کررہی ہے۔ اس کے تحت سونے کا تمغہ جیتنے والے کو تین لاکھ روپے، چاندی کا تمغہ جیتنے والے کو دو لاکھ روپئے اور کانسے کا تمغہ جیتنے والے کو ایک لاکھ روپئے دینے پر حکومت ہند غور کررہی ہے۔ مزید برآں ایک یادگار وراثت کے طور پر یہ فیصلہ کیا گیا ہے کہ شوٹنگ سے متعلق موجودہ ساز وسامان جن کی مرمت میں اچھی خاصی رقم لگتی ہے انہیں اولمپک کمیٹی کے ذریعے وراثتی منصوبے کے طور پر لیاجائے گا۔ اسی طرح سے گوہاٹی یونیورسٹی اور شیلاب میں واقع نارتھ ایسٹرن ہل یونیورسٹی میں ٹیکھور پارک بنانے پر غور کیا جارہا ہے۔ ان کھیلوں کو وسیع پیمانے پر انٹرنیٹ او رٹی وی پر دیکھا گیا۔ ایک منفرد پہل کے طور پر حکومت ہند اور پرسار بھارتی نے کھیل میں حصہ لینے والے دوسرے ملکوں کے چینلوں کو مفت ٹی وی سگنلز دستیاب کرانے کا فیصلہ کیا۔ جہاں تک ویب سائٹ کا تعلق ہے تو کام کے اوقات کے دوران ہرگھنٹے دو لاکھ ہٹس عام بات رہی۔او سی اے ایس جی نے پیک ٹائم کے دوران فی گھنٹہ پندرہ لاکھ ہٹس بھی دیکھے۔ گوہاٹی اور شیلانگ میں بغیر کسی رخنہ اندازی کے اس بارہ روزہ تقریب کے بخیر وخوبی انعقاد کے لیے غیرمعمولی سیکورٹی انتظامات کیے گئے تھے۔ اگلے جنوب ایشیائی کھیلوں کا انعقاد نیپال کی راجدھانی کاٹھمنڈو میں ہوگا۔